Vita:Kerecsényi Dezső

message: *Családfakutató Kerecsényi-rokon anon bejegyzése a budapesti Péterhegyről
T. WIKIPÉDIA Tárgy: Dr. Kerecsényi Dezső
Egy korábbi megkeresésemben Dr. Kerecsényi Dezső „Életútja”-val kapcsolatban 1945. március 24-én történt elhalálozásának pontos helyét, okát és egyéb körülményeit vetettem fel, mit Önök bár fenntartásokkal, de figyelembe vették és javítást eszközöltek. Családkutatásaim során végül 2010. szeptember 26-án kétséget kizáróan sikerült tisztáznom, hogy Kerecsényi Dezső Szlovéniában, Gornji Petrovci (Péterhegy) községben a jelzett napon, szívrohamban hunyt el, apósának, Mikola Ferencnek családi házában, ahol az 1944-es év végétől feleségével, Mikola Emíliával gyakran és egyre növekvő ideig tartózkodtak. Síremléke az evangélikus temetőben a Mikola családdal közös sírhelyen található. 1945. március 31-én a Gornji Petrovci Evangélikus Egyházközség elhalálozási anyakönyvében jegyezték be a temetés tényét. A temetési szertartást Pataky László, akkori kercaszomori református lelkipásztor szolgálatával végezték. Fentieket Marta Janezic Mikola (születéskori neve: Mikola Márta) Kerecsényi Dezső sógornője – Mikola Emília testvére – személyes találkozásunk alkalmával megerősítette.
Dr. Kerecsényi Dezső arcképét és két felvételt a síremlékről készséggel rendelkezésükre bocsátom, ha arra igényt tartanának.
A korábbi felvetésemben leírt okfejtéseimért és tévedéseimért szíves elnézésüket kérem Tisztelettel [név és e-mail cím kihúzva]
Tisztelt [név kihúzva]
Köszönöm szépen gyors reagálását Kerecsényi Dezső ügyében. 21 óra 15 perckor megnéztem a WIKIPÉDIA szócikkének Életrajz passzusát, és az utolsó mondatában a következő szöveg olvasható: „A második világháború viszontagságai, Budapest ostroma során szerzett betegségében, szakszerű orvosi kezelés híján halt meg budapesti (péterhegyi) otthonában negyvenhat éves korában.”
A mondat állítása így nem igaz, mert nem Budapest ostroma során szerzett betegségében, szakszerű orvosi kezelés híján halt meg budapesti (péterhegyi) otthonában negyvenhat éves korában, hanem: a szlovéniai Gornji Petrovci (Péterhegy) községben szívroham következtében halt meg életének negyvenhetedik évében, felesége családjának házában való ideiglenes tartózkodásuk alatt, a második világháború utolsó napjaiban.
Megjegyzés: Az életrajzi lexikonok leírása sem helytálló, mert nem Budapest ostroma alatt szerzett betegség, és szakszerű orvosi kezelés hiánya volt halálának oka. A lexikonok adatai engem is sokáig fogságukban tartottak és téves következtetésekre juttattak. A budapesti Lövölde tér 2. szám alatti lakásukat ugyan valóban bomba találat érte, de a bombázás alatt ők már Gornji Petrovciben tartózkodtak Mikola Ferenc házában. Sokkal valószínűbb, hogy Édesanyjától örökölt szervi szívbetegség váltotta ki nála a végzetes tragédiát. Ugyanis Kerecsényi Györgyné (született: Dienes Mária) – Kerecsényi Dezső édesanyja – a gyermek alig tizenöt hónapos korában szervi szívbajban halt meg, az elhalálozási anyakönyv bejegyzése szerint (Vas Megyei Levéltár).
Pálmai Kálmán: Kerecsényi Dezsőről írt könyvében a következő rövid idézet rávilágít a péterhegyi tartózkodás okára és a háborús viszontagságokra: (…) „Emiatt az 1944-es esztendőt Kerecsényi Dezső kisebb-nagyobb családi vagy hivatalos utazásokkal megszakítva a vend lakosságú szlovén Péterhegyen töltötte, a mai Gornji Petrovci nevű helyiségben. Itt élt apósa, Mikola Ferenc, 24 hold földön gazdálkodó földműves házában feleségével, Mikola Emíliával és annak nagybátyjával Mikola Sándor akadémikussal, a volt budapesti evangélikus gimnázium egykori igazgatójával, a nagy hírű fizikussal.” (…)„Kerecsényi Dezső 1945. március 24-én Péterhegyen, életének 47. esztendejében – feleségének szóbeli közlése szerint – szívbetegsége mellett, azon való tépelődése miatt is, hogy barátain semmi módon segíteni nem segíthetett – szívrohamban meghalt. Ott van sírja, síremléke is.” – olvasható Pálmai Kálmán idézett könyvében.
A péterhegyi síremlékről a fotókat én készítettem 2010. szeptember 26-án.
Tisztelettel kérem, ne tekintse okvetlenkedésnek ismételt észrevételeimet, üdvözlettel [név és e-mail cím kihúzva] – 46.107.159.223 (vita) 2011. január 7., 22:21 (CET)
thread_title:  Halálának helye